
		
			
				Pariskunta vie kasvonsa lähekkäin. Heidän takaansa loistaa kultainen utu.
				
			
		

	
		
			
				Ursula Pohjolan-Pirhonen; Suomen herttua Juhana; Gyldendal Astra; 2026
				
			
		

	
		
			Sample

			Copyright © Ursula Pohjolan-Pirhonen, 2026
Tämä laitos: © Gyldendal Astra /Gyldendal A/S, Copenhagen 2026

			ISBN 978-918153-200-5

			Tämä on fiktiivinen teos. Kaikki kirjassa esiintyvät henkilöt, organisaatiot ja tapahtumat ovat kirjailijan mielikuvituksen tuotetta tai fiktiivisesti kerrottuja.

			[image: ]

			Gyldendal Astra
Södergatan 3 | 211 34 Malmö 

			Gyldendal A/S
 Klareboderne 3 | DK-1115 Copenhagen K

			www.gyldendal.dk

			www.gyldendalastra.fi

		

			
		
		SISÄLLYS / sample

			
					Kansi

					Nimiösivu

					Copyright

					ENSIMMÄINEN LUKU

					TOINEN LUKU

					KOLMAS LUKU

					NELJÄS LUKU

			

		
		
		Landmarks

			
        	Kansi

        	Nimiösivu

        	Copyright

        	Sisällys

      

		
	
		
			ENSIMMÄINEN LUKU

			1.

			Kesä on juuri kauneimmillaan ja kukkivat pihlajat levittävät ympärilleen huumaavaa tuoksuaan. Ruohikosta kohottavat päänsä kellokukat ja niiden soittoon yhtyy korkealla puiden latvojen yläpuolella leivo. Levollisesti virtaavan Aura-joenkin pinta kimaltelee lukemattomien auringonsäteiden tanssiessa sen laineilla.

			Joen rannalla piirtyy taivasta vastaan tuomiokirkon harmaa torni, ja juhlallisesti kumahtelevat sen kellot jumalanpalvelukseen kutsuen. Arvokkaasti astuu porvari toisensa perästä talostaan parhaimpiin juhlavaatteisiinsa pukeutuneena ja suuntaa askeleensa kohti tuomiokirkkoa.

			Nyt on suuri juhla, ehkä suurin, mitä koskaan on Turussa vietetty. Ruotsi-Suomen mahtava kuningas Kustaa on perustanut Suomen herttuakunnan. Ja isällisen hallitsijan huolenpitoa korostaa vielä erikoisesti se, että hän on nimittänyt Suomen herttuaksi oman lempipoikansa Juhanan läänittämällä tälle Länsi-Suomen ja tekemällä hänestä lisäksi koko Suomen korkeimman hallitusmiehen.

			Tyytyväisyys kuvastuu porvarien kasvoilla heidän kulkiessaan kirkkoa kohti kapeita kujia pitkin. Hyvä on Kustaa-kuningas. Nyt ei haluta ajatella hänen ankaruuttaan ja vaativaisuuttaan, tällä hetkellä on tärkeintä se, ettei kuningas ole jättänyt Suomea pulaan itäisen naapurin, Moskovan, taas aloitettua julmat vierailunsa rajan yli polttaen ja surmaten.

			Miehiä ja aseita on kuningas toimittanut Ruotsista ja antanut rajalinnojen päälliköille määräyksen kerätä niin suuret joukot talonpoikia estämään vihollisen hyökkäyksiä, kuin vain on mahdollista. Olipa kuningas saapunut lopulta itsekin henkilökohtaisesti ottamaan asioista selkoa ja johtamaan sotatoimia. Todistaakseen huolenpitoaan Suomesta on kuningas Kustaa vielä sotatilan vallitessa perustanut Suomen herttuakunnankin.

			Kolme päivää on Turun linnassa juhlittu nuorta herttua Juhanaa ja juotu maljoja hopeisista pikareista hänen kunniakseen. Onpa kansallekin tarjottu torilla ilmaiseksi ryypyt suurista tynnyreistä.

			Koko Turku on koristautunut tänään. Joka talon eteen on nostettu nuoria koivuja, ja portit on päällystetty katajaköynnöksillä. Sillä tänään ajaa kuningas Kustaa seurueineen läpi kaupungin linnasta tuomiokirkkoon osallistuakseen juhlajumalanpalvelukseen.

			Pormestari Olavi Brunin kivitalon edustalle torin laitaan on jo hyvissä ajoin kerääntynyt ihmisjoukko nähdäkseen edes vilauksen kuninkaallisesta loistosta, ennen kuin kuningas huomenna palaa takaisin Ruotsiin. Siinä on käsityöläisiä, piikatyttöjä, sotamiehiä ja köyhempiä porvareita, jotka eivät ole onnistuneet hankkimaan itselleen paikkaa tuomiokirkossa tänä päivänä.

			»Turku on nyt herttuakunnan pääkaupunki», huokaisee ylpeä ilme kasvoillaan porvari Juho Heikinpoika.

			»Kuningas Kustaa on paholaisen riivaama», tiuskaisee nahkurimestari Antti Hannunpojan vaimo Anna. »Hän otatti kirkoista pois vihityt kalkit ja astiat, ja kirkonkellojakaan hän ei jättänyt rauhaan.»

			»Hiljaa vaimo», sanoo nahkurimestari vilkaisten nopeasti ympärilleen.

			»Kuningas Kustaa pakotti venäläiset luopumaan Viipurin piirityksestä», innostuu nuori nihti selittämään. »Venäläiset olivat jo aivan Viipurin edustalla, mutta katsoivat parhaaksi vetäytyä pois kuultuaan kuningas Kustaan suurista sotajoukoista.»

			»Mitä minä Viipurista», jatkaa Anna itsepintaisena, »mutta kirkonryöstö on teko, mikä ei jää rankaisematta.»

			Sanaharkka keskeytyy, kun pormestari Brunin piikatyttö Stiina tulee ulos. Nuori herttua Juhana on usein vieraillut pormestarin luona, ja äkkiä Stiina huomaa tulleensa tärkeäksi ja mielenkiintoiseksi henkilöksi, sillä hän on nähnyt herttuan läheltä, niin, onpa hän vielä saanut kerran tuoda kuumaa viiniä itsellensä herttualle, kun tämä oli pitkän ratsastusmatkan jälkeen tuntenut vilutusta istuessaan pormestarin luona.

			»Herttua Juhana on niin kaunis», huokaisee Stiina ja hänen hailakansiniset silmänsä alkavat loistaa. »Ja ystävällinenkin hän on. Minuakin hän kiitti, kun ojensin hänelle viinilasin. Minä …» Stiinan sanat saavat väkijoukon purskahtamaan nauruun ja piikatyttönen punastuu harmistuneena. Mutta pian hän unohtaa mielipahansa ja jännittyy odottamaan kuninkaan tuloa.

			2.

			Aura-joen silta kumahtelee monien hevosten kavioitten kopseesta kuningas Kustaan vaunujen lähestyessä tuomiokirkkoa. Ensimmäisinä saapuvat esiratsastajat ja heidän perässään seuraavat kuninkaalliset vaunut.

			Päivä on helteinen ja vain vaivoin äreytensä peittäen kuivaa kuningas hikeä otsaltaan. Sametista ja kalliista brokadista tehty juhlapuku on kuuma ja tuntuu ahdistavan joka puolelta. Ja miten pieni ja mitätön tämä Turku onkaan verrattuna Tukholmaan, puhumattakaan kaupungin asukkaista, joiden umpimielinen ilme on jo monesti saanut aina epäluuloisen kuninkaan miettimään, kätkeytyykö sen taakse kunnioitusta vai vihamielisyyttä. Suomen herrat ovat kyllä lukemattomia kertoja vakuuttaneet hänelle koko kansan alamaista kunnioitusta, mutta saattoiko heihin luottaa oikein kehenkään.

			Kuningas ähkäisee harmistuneena ja koettaa siirtyä keinuvissa vaunuissa mukavampaan asentoon.

			Kuninkaan vaunujen perässä ratsastaa nuori, vasta 18-vuotias herttua Juhana. Hänen kullankeltainen tukkansa välkkyy auringonpaisteessa ja sininen, kalliisti koristettu samettipuku tuntuu vain vielä syventävän hänen sinisten silmiensä väriä.

			Juhana vilkaisee isäänsä ja arvaa kuninkaan hermostuneista liikkeistä tämän ajatukset. Heille ei ole kaduilla hurrattu tarpeeksi, niin, oikeastaan ei juuri lainkaan ja kuningas katsoo sen loukkaavan arvoaan.

			Juhana ryhdistäytyy satulassaan. Yhdentekevää! Vielä on koittava päivä, jolloin kaupunkilaiset puhkeavat suosionosoituksiin hänet, herttuansa, nähdessään, päivä, jolloin nämä jurot kasvot kadun varrella tulevat säteilemään hänen ratsastaessaan ohi.

			Hän on vielä voittava heidät puolelleen, hän on näyttävä heille, että he voivat luottaa herttuaansa ja että hän aina on tekevä työtä näiden suomalaisten hyväksi, joita hän, heidän jäykkyydestään huolimatta, on jo oppinut arvostamaan.

			Tuomiokirkossa on hämärää ja viileää. Juhlallisena kansa nousee ylös kuninkaan saapuessa nuorta kuningatar Katariinaa taluttaen kuninkaallisen perheen ja muun hoviväen seuraamana.

			Vahakynttilät palavat alttarilla levittäen ympärilleen salaperäistä valoaan. Piispa Mikael Agricola saarnaa voimakkain sanoin kiittäen Jumalaa siitä armosta, mikä on tullut köyhän Suomen osaksi jalomielisen hallitsijan ja maanisän suuriarvoisen valtiollisen teon ansiosta.

			Juhana koettaa kuunnella saarnaa, mutta väkisinkin kulkeutuvat hänen ajatuksensa omille teilleen. Hetken juhlallisuus tarttuu häneen ja hän suoristaa selkäänsä vaistomaisesti. Hän on nyt tämän maan herttua, olkoon Eerik Ruotsin kruununperillinen ja tulkoon Eerikistä kerran Ruotsin kuningas.

			Velipuolen muistaminen pilaa tuokioksi Juhanan juhlamielen ja kateus nostaa päätään. Ruotsin kuninkaankruunu väikkyy hänen silmiensä edessä loistavana mutta saavuttamattomana. Eerik on julistettu Ruotsin kruununperilliseksi ja vanhan Kustaa-kuninkaan poistuttua on hän astuva valtaistuimelle. Punatukkainen ja punapartainen Eerik on painava päähänsä Ruotsin kruunun.

			Koko lapsuus on ollut kilpailua velipuolten välillä. Juhana tietää Eerikin kadehtineen häntä, koska isä oli suosinut ja rakastanut Juhanaa. Eerik oli myös huomannut, että muutkin olivat suhtautuneet heihin samalla tavoin. Iloluonteinen Juhana oli aina osannut voittaa ihmiset puolelleen, kun taas synkkämielistä ja epäluuloista Eerikiä oli vieroksuttu. Itsepintaisena kulki sitä paitsi huhu, että Eerik oli jo syntyessään tullut maailmaan kädet verisinä, mikä todisti hänestä tulevan pelottavan ja verisen hallitsijan.

			Mutta tulkoon Eerikistä kuningas, hän, Juhana, on nyt Suomen herttua ja hän on osoittava, että herttuakuntaakin voi hallita samoin kuin kuningaskuntaa.

			Innostunut ilme leviää taas Juhanan kauniille kasvoille ja hänen silmänsä alkavat loistaa.

			Sekä Ruotsi että Moskova, molemmat naapurit, tulevat vielä huomaamaan, että niiden välillä oleva herttuakunta pystyy näyttämään leijonankyntensä, kun tarvitaan. Miten hartaasti Juhana olikaan tukenut Viipurissa suomalaisten ehdotusta ryhtyä hyökkäyssotaan ja tehdä viimeinkin loppu Moskovan alati uudistuvista rajanloukkauksista ja ryöstöretkistä. Hän oli nähnyt näiden Suomen miesten lähtevän pelottomina vihollista vastaan, ja ellei vanha kuningas Kustaa olisi viime hetkessä ruvennut pelkäämään koko yrityksen kannattavuutta ja määrännyt joukkoja odottavalle kannalle, Moskova olisi varmasti saanut kovan iskun.

			Jumalanpalveluksen päätyttyä ja kuninkaan jo noustessa alhaalla odottaviin vaunuihinsa pysähtyy Juhana hetkeksi kirkon portaille. Aurinko paistaa, pihlajat tuoksuvat ja edessä virtaa Aura-joki. Ihmiset seisovat kirkon edustalla odottavina ja uteliaina.

			Iloinen hymy leviää Juhanan kasvoille ja hetken mielijohteesta hän nostaa oikean kätensä ylös ja tervehtii ympärillään seisovia kaupunkilaisia.

			Kädenliikkeellä, minkä Juhana teki vain omassa onnentäyteisessä vallantunnossaan, on arvaamaton vaikutus. Juroille kasvoille kirkon edustalla nousee hitaasti hymy ja sitten puhkeavat äkkiä eläköönhuudot. Hetkessä on poissa se jäykkä juhlallisuus, mikä äsken vielä kuvastui kaupunkilaisten kasvoilla, ja innokkaasti osoittavat turkulaiset nyt suosiotaan herttualleen.

			Ja Juhana hymyilee käsi edelleenkin koholla. Tämä on hänen elämänsä suurin hetki. Hän aavisti tämän, hän tiesi, että hän tulisi voittamaan puolelleen suomalaiset.

		

	
		
			TOINEN LUKU

			1.

			Talvi on tullut Turkuun. Toissa yönä on Aura-joki saanut jääpeitteensä ja tänä aamuna ovat kaupunkilaiset herätessään huomanneet koko kaupungin verhoutuneen lumivaippaan. Yöllä satanut lumi peittää nyt huonosti hoidetut kadut ja kujat ja sen melkein häikäisevä valkeus kaunistaa matalia, ränsistyneitä puutaloja.

			Iloinen huuto kajahtelee pihoilta lasten tarpoessa innoissaan uudessa lumessa ja pyöritellessä lumipalloja käsissään heittääkseen niillä toisiaan tai vaikkapa jotain käsityöläiskisälliäkin, jos vain ehtii tarpeeksi nopeasti pakoon sitten.

			Turun linnassa Aniniemellä ovat suuret korjaustyöt parhaillaan meneillään. Keskiajalla rakennettu linna on muutettava viihtyisäksi ja edustavaksi palatsiksi, jossa Juhana-herttua voi muiden ruhtinaiden lailla pitää hovia. Herttua itse on hyvin innostunut linnansa rakennus- ja sisustustöistä ja on monta kertaa henkilökohtaisestikin käynyt neuvottelemassa Ruotsista saapuneiden käsityöläismestareiden kanssa.

			Paljon on jo saatu tehdyksi. Ikkuna-aukkoja on suurennettu ja niihin on pantu lasi-ikkunat, jollaisia on nähty Turussa vain pormestari Brunin ja muutamien muiden rikkaiden taloissa. Suurta edistystä kylmässä Suomessa merkitsevät avotakat, joiden kehykset vierasmaalainen mestari Antonius Timmerman on veistänyt kalkkikivestä, ja ihmeelliset kaakeliuunit, mitkä ovat ensimmäiset lajiaan koko maassa.

			Herttua Juhana istuu työhuoneessaan kirjoituspöytänsä ääressä ja selailee hajamielisen näköisenä kreikankielistä Aristoteleen teosta. Avotakan loisteessa hänen tukkansa välkkyy aivan kullanvärisenä ja tulen loimotus piirtää hänen hienosta profiilistaan hassunkurisen, epämääräisesti hypähtelevän varjokuvan seinälle. Juhana huomaa sen ja hymyilee. Aika ajoin on varjokuva hänen näköisensä muuttuakseen sitten äkkiä taas epämuodostunutta jättiläistä muistuttavaksi. Juhana kääntelee itseään saadakseen varjokuvan mahdollisimman pelottavan näköiseksi ja nauraa omalle pilalleen. Häntä eivät peikon kuvat pelota ja häntä huvittaa kuvitella mielessään, miten hänen uskollinen kamaripalvelijansa mahtaisikaan kauhistua seinällä olevaa hirviötä.

			Lopulta Juhana kyllästyy leikkiinsä ja nousee. Ulkona on alkanut tuulla ja korkealta linnan ikkunasta hän näkee, miten tuulenpuuskat ajavat yöllä satanutta lunta vinhaa vauhtia Aura-joen jäätä pitkin. Kun Linnanselän jää kestää, on hovi päättänyt lähteä luistelemaan ja tätä juhlaa odotetaan jo hartaasti linnassa.

			Juhana hymähtää itsekseen. Luistelu on vanhan Kustaa-kuninkaan keksintö, isän, joka huolissaan siitä, että hänen lempipoikansa istuu liian paljon kirjojensa parissa ja mietiskelee, on näin halunnut pakottaa Juhanan seuraelämään ja hakeutumaan toisten nuorten seuraan.

			Juhana kohauttaa harmistuneena olkapäitään. Isä ei ymmärrä, että yhä jatkuva sotatila Moskovan kanssa kiinnostaa Suomen herttuaa liian paljon, jotta hän osaisi nyt juuri innostua luistelukilpailuihin. Parhaillaan ovat neuvottelijat Moskovassa, missä Suomen kohtalo ratkaistaan kenties vuosisadoiksi, mutta kuningas suunnittelee luistelukilpailuja maan korkeimmalle hallitusmiehelle. Oikeastaan naurettavaa, ellei tuntisi niin hyvin vanhaa Kustaa-kuningasta. Ei edes omaan poikaansa hän luota niin paljon, että antaisi tämän sekaantua rauhan solmimiseen enemmän kuin itse katsoo parhaaksi. Siksi pitää olla luistelukilpailuja, seuraelämää, mitä tahansa, mikä saa nuoren herttuan liiallisen kiinnostuksen kääntymään pois idän politiikasta.

			Juhana puree alahuultaan ja häntä harmittaa yhä enemmän. Moskova olisi pitänyt lyödä kerta kaikkiaan, mutta sen sijaan tunnusteli kuningas Kustaa kesällä lähettiensä välityksellä Moskovan suuriruhtinaalta rauhan mahdollisuuksia perustellen ehdotustaan sillä, että molempien valtioiden olisi tehtävä rauha voidakseen koota voimansa kristikunnan yhteisiä vihollisia, turkkilaisia, vastaan. Koska suuriruhtinaskin tuntui halukkaalta rauhaan, päätettiin rauhanneuvottelijoiden lähettämisestä Moskovaan.

			Mutta miten onkaan Ruotsin arvonannon täytynyt laskea suuriruhtinaan silmissä Ruotsin ehdotettua rauhaa! Ja mitä mahtavatkaan ajatella Suomen herrat, jotka raskain uhrauksinkin olisivat olleet valmiit käymään itäisen naapurin kimppuun tehdäkseen sen ryöstöretkistä viimeinkin lopun!

			Juhana nykäisee soittokellon nauhasta ja käskee sisään kiiruhtavaa palvelijaa satuloimaan hänen hevosensa. Raitista ilmaa hän tarvitsee ja reipasta liikuntaa, ehkäpä hän pistäytyy vielä jonkun tutun porvarinkin luona hetken keskustelemassa. Seuraelämäähän kuningas Kustaakin hänelle suosittelee. Juhana hymyilee taas hilpeästi kiinnittäessään kärpännahoilla vuorattua viittaa harteilleen.

			Valkoinen ratsu odottaa jo kärsimättömänä linnan pihalla. Tottuneen ratsastajan tavoin Juhana hyppää sen selkään nyökäten sitten ystävällisesti hymyillen tallirengille, joka on pidellyt hevosta suitsista. Renki punastuu hiusmartoa myöten, samalla kun epävarma hymy leviää hänen kasvoilleen, ja kumartaa kunnioittavasti. Juhanan hilpeys kasvaa. Näin helppoa se on, näin yksinkertaisesti voitetaan ihmisten mielet puolelleen. Vain ystävällinen hymy ja pieni päännyökkäys ja uusi tallirenki kuuluu hänen ihailijoihinsa.

			Heidän täytyy ihailla ja rakastaa häntä, kaikkien koko herttuakunnassa. Kukaan, joka kerran on tavannut hänet, ei saa jäädä välinpitämättömäksi hänen suhteensa. Hän ei halua olla heille vain Suomen herttua, hän tahtoo merkitä heille vielä paljon enemmän. Jokaisen, yksinkertaisimman tallirenginkin katseesta on hänen voitava lukea myös ihailua ja palvontaa eikä vain kunnioitusta.

			Ja Ruotsin hovin hurmuriprinssi osaa kyllä valloittaa. Hän osaa hymyillä ja katsoa kauniisti syvänsinisillä silmillään, hän on niin kohtelias ja iloinen, että kaikkien on väkisinkin pidettävä hänestä.

			Miten onkaan Eerik-veli vihannut ja kadehtinut häntä näiden ominaisuuksien takia, Eerik, jonka synkkä olemus aina on ollut enemmän omiaan työntämään luotaan kuin vetämään puoleensa. Juhanan kulmakarvojen väliin syntyy syvä ryppy, kuten aina hänen muistaessaan velipuolensa. No, Eerik on kuninkaan kruunun avulla saava ne ihailevat katseet, joita hän henkilökohtaisesti ei pysty saavuttamaan.

			Juhana kannustaa hevostaan kovempaan vauhtiin. Tuuli pöllyyttää lunta hänen päälleen, mutta hän ei välitä siitä. Tällaisesta hän pitää, vauhdista ja raikkaasta ilmasta. Mikä onkaan ihanampaa kuin kiitää hyvän hevosen selässä pitkin kovaksi jäätynyttä tietä.

			Kaupunkiin tullessaan Juhana hiljentää vauhtiaan. Kunnioittavasti paljastaa moni porvari päänsä tuntiessaan herttuan valkoisen hevosen ja naiset niiaavat syvään malttamatta kuitenkaan olla vilkaisematta ylös, sillä herttua on komea näky istuessaan sinisessä, kärpännahoin koristellussa puvussaan ratsunsa selässä.

			Pormestari Brunin talon edustalla Juhana hypähtää satulasta ojentaen ohjakset esiin kiiruhtavalle tallimiehelle. Hän harppaa portaat ylös ja tarttuu ovikolkuttimeen. Hänellä on yllätys pormestarille ja hän tuskin malttaa peittää innostustaan.

			Sisäneitsyt Stiinan avatessa oven Juhana painaa sormen huulilleen ja astuu sisään antaen eteisessä ratsastusviittansa ja kamelikurjen sulalla somistetun hattunsa tytölle. Sitten hän, vielä kerran pyydettyään Stiinaa olemaan hiljaa, hiipii hallin läpi ja koputtaa pormestarin työhuoneen ovelle.

			Pormestarin hämmästys on vilpitön hänen nähdessään yllättäen saapuneen korkean vieraansa, mutta vielä enemmän hän ällistyy kuullessaan herttuan selvällä suomenkielellä tervehtivän »Hyvää iltaa, hyvä herra» ja »Hyvää iltaa, hyvä rouva» ja kumartavan samalla kevyesti sekä pormestarille että tämän emännälle, Birgitta Hannuntyttärelle.

			Juhana nauttii katsellessaan sanojensa vaikutusta. Birgitta-rouva melkein jähmettyy niiaukseensa ja pormestari itse katsoo herttuaa osaamatta sanoa mitään.

			»Teidän Herttuallinen Armonne puhuu suomea», hän sopertaa lopuksi.

			»Vain muutaman sanan toistaiseksi», Juhana vastaa, »mutta aion opetella puhumaan suomea, niin että voin keskustella alamaisteni kanssa, sellaistenkin, jotka eivät osaa ruotsia.»

			Birgitta-rouva kiiruhtaa kellariin hakemaan pullon parasta viiniä ja pormestari vetää nurkasta mukavimman nojatuolinsa ja jalkatyynyn herttualle käskien samalla sisäneitsyen sytyttää kaikki suuren kattokruunun vahakynttilät, sillä ulkona alkaa jo hämärtää.

			Mutta puolipimeän hallin perällä seisoo nuori Kaarina Hannuntytär ja painaa käsiään rintaansa vasten, sillä hänestä tuntuu, että hänen sydämensä lyöntien täytyy muutoin kuulua avoimen oven kautta hänen lankonsa pormestarin huoneeseen.

			Tällainen on siis herttua Juhana, josta kaikki puhuvat, näin kaunis ja ihmeellinen. Kun hän seisoo kattokruunun alla, sädehtii hänen tukkansa ja silmät loistavat. Ja miten komea hän onkaan seistessään siinä hyvin istuvassa, hienossa puvussaan.

			Kaarina saattaa tuskin irrottaa silmiään herttuasta. Onhan hän kyllä kuullut viime päivinä, aina siitä lähtien kun hän tuli Turkuun sisarensa ja lankonsa luo, paljon iloisesta ja ystävällisestä herttuasta, joka pysähtyi keskustelemaan porvarien, jopa rahvaanmiestenkin kanssa, mutta tällaiseksi hän ei ollut sentään osannut herttuaa kuvitella. Olivathan monet korkeatkin aateliset kyllä kohteliaita ja ystävällisiä, niin kuin Henrik Klaunpoika Horn, joka oli vaivautunut keskustelemaan jopa Kaarinankin kanssa pormestarin luona käydessään, mutta jotenkin pelottavalta hän sentään oli tuntunut, niin että Kaarina oli ollut melkein iloinen, kun lanko oli tullut heidän luokseen ja Kaarina oli voinut mennä pois.

			Mutta herttua ei näytä pelottavalta, ei hiukkaakaan. Häntä ei tarvitsisi pelätä, ja jos hän puhuttelisi Kaarinaa, ei Kaarina varmastikaan tahtoisi juosta tiehensä.

			Kaarina punastuu itsekseen. Mitä hullutuksia hän nyt ajatteleekaan. Eihän niin korkea herra kuin herttua välittäisi koskaan puhutella pientä, mitätöntä tuomiorovasti Johannes Petrin tytärtä, vaikka tämän lanko olisikin pormestari.

			Nyt herttua istuutuu ja oikaisee jalkansa. Kaarina hiipii pari askelta lähemmäksi kuullakseen, mitä herttua puhuu. Sisar Birgitta on kyllä monesti teroittanut sisäneitsyitten mieleen, että salakuuntelu ei ole sopivaa ainakaan pormestarin talossa, mutta sitä ei Kaarina tällä hetkellä muista. Hän haluaa kuunnella herttuan ääntä ja hän painautuu jännittyneenä hallin seinää vasten.

			»Se on totta, hyvä Brun, se on totta», herttua sanoo, »mutta ensin on meidän saatava rauha Moskovan kanssa solmituksi ja vasta sitten voimme kiinnittää enemmän huomiota kaupan edistämiseen. Talven suolatarve on nyt kuitenkin jo turvattu ja keväällä voimme toivon mukaan ryhtyä laajempiin kauppasuunnitelmiin.»

			Pormestari sanoo jotakin, mitä Kaarina ei voi kuulla, mutta hän näkee, miten syvä vako syntyy herttuan kulmakarvojen väliin ja hänen katseensa synkistyy.

			»Sen asian on velipuoleni prinssi Eerik järjestänyt viime keväänä hoitaessaan Ruotsin hallitusta Hänen Majesteettinsa kuninkaan ollessa vielä Suomessa, mutta niin kauan kuin minä olen Suomen herttua, en tule sallimaan sellaista täällä.»

			»Teidän Herttuallinen Armonne on niin oikeamielinen, että me suomalaiset saamme kiittää Jumalaa saatuamme Teidät herttuaksemme», kuuluu pormestari kunnioittavasti mutta vakaumuksella sanovan.

			»Niin kauan kuin minä olen Suomen herttua», kertaa Kaarina mielessään. Mitä herttua oli sillä tarkoittanut? Aikoiko hän kenties lähteä pois? Ai niin, nyt Kaarina muistaa. Lankohan oli eilen sanonut Birgitta-sisarelle, että Ruotsin kruununprinssi Eerik vihaa velipuoltaan herttua Juhanaa ja kadehtii tältä jokaista suosionosoitusta, niin kuin Suomen herttuakuntaa, sekä että Suomen herrat pelkäsivät, miten herttuakunnan kävisi Eerikin kerran noustua valtaistuimelle.

			Kaarina on vielä hyvin nuori, vasta juuri 17 vuotta täyttänyt, eikä hän ymmärrä politiikan monimutkaista peliä, mutta siitä hän on varma, että sellainen ihminen, joka toivoo herttua Juhanalle pahaa, ei voi itse olla hyvä. Sillä herttua Juhana ei halua tehdä pahaa kenellekään, sen hän näkee ja tuntee. Ja nuoruuden malttamattomuudessa miettii hän, että hän voisi vaikka kuolla herttua Juhanan puolesta, jos niin tarvittaisiin.

			»Suomen herttuakunnan paras tuki on minun avioliittoni johonkin mahtavaan kuninkaalliseen sukuun kuuluvan kanssa», herttua jatkaa. »Voimakkaat ruhtinaalliset sukulaiset olisivat minulle luja selusta, jota velipuoleni kruununprinssikin kunnioittaisi.»

			»Entä joko Teidän Herttuallinen Armonne on tehnyt valintansa?» pormestari kysyy ilmeisen kiinnostuneena.

			»Neuvotteluja käydään parhaillaan, mutta päätöstä ei ole vielä tehty puolin eikä toisin», herttua vastaa huolettomasti. »Meidän kuninkaallisten avioliitot ovat aina poliittista peliä, jossa tunneseikoilla ei ole mitään sanomista. Avioliitolla vahvistamme asemaamme ja hankimme itsellemme voimakkaita liittolaisia.»

			Kaarinan sydän tuntuu aivan kutistuvan kokoon ja koko maailma muuttuu yhtäkkiä pieneksi ja ikäväksi. Herttua aikoo siis naimisiin ja neuvottelee jo tulevan puolisonsa sukulaisten kanssa varmistaakseen asemaansa. Herttua Juhana tuo Turun linnaan vierasmaalaisen ruhtinattaren turvatakseen itsensä velipuoltaan prinssi Eerikiä vastaan.

			Sehän on selvää, niinhän kaikki kuninkaalliset tekevät, eikä pieni Kaarina voi itsekään tajuta, miksi kyyneleet pyrkivät väkisinkin hänen silmiinsä ja hän hiipii omaan huoneeseensa.

			Kaarina painaa otsansa ikkunaruutuun ja tuijottaa lumiselle pihalle. Äsken vielä niin onnellinen elämä tuntuu muuttuneen harmaaksi. Tekisi mieli heittäytyä sängyn päälle ja itkeä koko surunsa tyynyä vasten, mutta jos lanko illallispöydässä huomaisi hänen turvonneet silmänsä, seuraisi siitä kokonainen kysymysten ja kiusanteon ryöppy. Ja sitä ei Kaarina halua, ei ainakaan tänään.

			2.

			Viimein koittaa päivä, jolloin Linnanselän jää on tarpeeksi vahvaa ja herttua on määrännyt pidettäviksi hoviväen odottamat luistelukilpailut. Jo kohta päivän valjettua ovat ensimmäiset kiiruhtaneet jäälle koettelemaan luistimiaan ja harjoittelemaan. Vähäinen lumi on lakaistu syrjään ja jää hohtaa kirkkaana.

			Kilpailujen on määrä alkaa puolenpäivän aikaan ja jo hyvissä ajoin ennen sitä ajaa reki toisensa perästä jäälle tuoden kaupungista herttuan kutsumia vieraita.

			Linnan nuorimmat hovinaiset seisovat iloisesti tirskuvana parvena kiinnittäen luistimia jalkoihinsa. Onhan nyt tullut talvi ja voi yksitoikkoisten päivien ratoksi pujahtaa hetkeksi ulos kävelemään jäätyneelle Aura-joelle tai vaikkapa luistelemaan Linnanselälle, jos joku komea herra sattuisi pyytämään kanssaan.

			Myöskin Kaarina Hannuntytär saapuu lankonsa pormestarin ja sisarensa Birgitan kanssa. Miten hartaasti Kaarina olikaan pyytänyt saada jäädä kotiin syyttäen kovaa päänsärkyä, mutta tavallisesti aina niin ystävällinen Olavi oli rypistänyt kulmiaan tavalla, minkä Kaarina tiesi merkitsevän, ettei hänen tahtoaan nyt ollut hyvä vastustaa, ja sisar Birgittakin oli kannattanut miestään vakuuttaen Kaarinalle, että raitis ilma varmasti tekisi hyvää hänen kipeälle päälleen. Sillä herttua oli lähettänyt pormestarille kutsun saapua kilpailuihin emäntänsä ja tämän sisaren kanssa, joka kuulemma oli hiljattain saapunut kaupunkiin, eikä lempeä, hiukan mukavuutta rakastava Brun ollut nyt halunnut kuullakaan Kaarinan vastaväitteitä.

			Herttuan kutsua on ehdottomasti noudatettava, senhän ymmärtää toki hän, pormestari, vaikka hänen pieni kälynsä miten ujostelisikin hoviäkeä ja vieraita ihmisiä.

			Kaarina painaa päänsä alas ja tuijottaa itsepintaisesti rekipeitteen kuvioita. Hän ei haluaisi nähdä herttuaa, ei enää koskaan. Herttua oli sanonut menevänsä naimisiin ulkomaalaisen prinsessan kanssa, ja vaikka Kaarina ei voi itselleenkään selittää, miksi nuo sanat olivat niin pahoittaneet hänen mielensä, ei hän kuitenkaan tahtoisi tavata herttuaa.

			Pormestarin reki pysähtyy joen rantaan ja iloinen Birgitta-rouva hypähtää ylös alkaen heti innoissaan kiinnittää luistimiaan. Hän on hyvä luistelija ja hän iloitsee ajatellessaan kiitävänsä huimaa vauhtia pitkin jäätä. Miten kauan siitä tuntuukaan olevan, kun hän on viimeksi luistellut, sillä eihän pormestarin emännän sovi enää käydä luistelemassa kuin nuoret tytöt. Mutta tänään on herttua kutsunut heidät ja nyt saa hetkeksi unohtaa korkean asemansa ja huvitella mielensä mukaan.

			Pormestari tervehtii puoleen ja toiseen istuutuen sitten kivelle luistimet kädessään. Kaarina näkee langon vilkaisevan edessään aukeavaa jäätä ja huomaa tämän hiljaa huokaisevan. Lihavuuteen taipuvaiselle Olaville, joka helposti hengästyy mäissä ja portaissa, ovat luistelukilpailut varmasti koettelemus, vaikka hän ei ole sanonut siitä mitään.

			Hellyys täyttää äkkiä Kaarinan mielen ja häntä kaduttaa, että tuli kotona pahoittaneeksi Olavin mielen. Sillä miten hyvä onkaan lanko ollut hänelle nämä viimeiset vuodet, aina isän kuolemasta lähtien. Kuin omasta tyttärestään hän on huolehtinut Kaarinasta, antanut oppia tekemään käsitöitä ja hoitamaan taloutta koskaan kiivastumatta tai pahaa sanaa sanomatta. Ja miten hän onkaan aina huomannut jokaisen pienen palveluksen, jonka Kaarina on hänelle tehnyt, ja kiittänyt kuin lahjasta. Niin kuin eilenkin, kun Kaarina oli ommellut hänen kotitakkiinsa uudet napit, hän oli tullut oikein saliin kiittämään ja silittänyt ohimennessään Kaarinan tukkaa. Tuskin oma isäkään olisi osannut enemmän hemmotella ja rakastaa häntä kuin lanko.

			Pormestari kumartuu kiinnittämään luistimiaan, mutta Kaarina näkee, miten vaivalloisesti se häneltä käy. Veri näyttää pakkautuvan päähän ja hengitys käy raskaaksi. Hetkessä Kaarina kiiruhtaa hänen luokseen ja polvistuu hänen eteensä alkaen sitoa remmejä.

			»Anna minun auttaa, Olavi.» Pormestari tekee kädellään torjuvan eleen ja vilkaisee nopeasti ympärilleen. Eihän hän toki vielä niin huono ole, ettei itsekin saisi luistimia jalkaansa.

			Kaarina näkee hänen ilmeensä, arvaa pormestarin ajatukset ja nopeasti muuttaen kiusallisen tilanteen leikiksi sanoo hymyillen:

			»Eihän pormestarin sovi itse kiinnittää luistimiaan. Kaikilla isoilla herroilla on aina mukanaan palvelija, joka tekee tällaiset karkeat työt.»

			Brun naurahtaa helpottuneena ja antaa periksi. Hyvä tyttö tämä hänen pieni kälynsä on, aina yhtä valmis auttamaan kuin hymyilemäänkin. Mahtoikohan Kaarina panna pahakseen, että hän oli pakottanut tämän tulemaan mukaan kilpailuihin. Mutta toisaalta: herttuan kutsua oli vaikea olla noudattamatta. Tulomatkalla oli tyttö kyllä ollut hiljainen, mikä ei ollut tavallista, mutta nyt nauraa hän taas yhtä hilpeästi kuin ennenkin.

			Lähellä luistelee pari herttuan hovipoikaa, molemmat ruotsinmaalaista ylimyssukua, jotka huomatessaan Kaarinan polvillaan eivät voi välttää kiusausta, vaan toinen heistä vetää häntä hartioista, niin että hän kiepsahtaa selälleen jäälle.

			Silmänräpäyksessä Kaarina hypähtää pystyyn punastuen suuttumuksesta. Hän näkee ympärillä olevien katseiden suuntautuvan häneen, mutta hovipoikien odottamaa riemua ei synny. Suomalaiset porvarit katselevat vaieten ja närkästyneinä tapausta ja hoviväki näyttää kiusaantuneelta.

			Pormestari nousee ylös tarttuen Kaarinaa kyynärpäästä ikään kuin siten haluaisi suojella tätä uusilta loukkauksilta ja koettaa saada äänensä kuulostamaan mahdollisimman luonnolliselta, vaikka hovipoikien käytös suututtaakin häntä.

			»Älä välitä, Kaarina. Luistellessa tehdään aina kaikenlaisia kujeita eivätkä pojat varmastikaan tarkoittaneet mitään pahaa.»

			Kaarina nyökkää, vaikka kyyneleet pyrkivätkin silmiin.

			Mutta hovipojat eivät ole ainoat, jotka ovat nähneet Kaarinan polvillaan kiinnittävän pormestarin luistimia, myös Juhana-herttua on huomannut hänet tullessaan linnasta.

			Juhana pysähtyy vähän matkan päähän ajoneuvojen taakse ja viittaa seuralaisiaan menemään edellä. Kuka mahtaakaan olla tuo kultatukkainen tyttö, joka hymyilee Brunille noin säteilevästi. Nyt Juhana muistaakin, tyttöhän on tietysti pormestarin emännän sisar. Brun on joskus maininnut hänestä kertoessaan saaneensa yhtäkkiä ison tyttären tuomiorovastin kuoltua.

			Juhana katselee uteliaana. Tyttö on kaunis, viehättävämpi kuin yksikään hänen Suomessa näkemistään naisista. Keltainen tukka ympäröi kuin sädekehä päätä ja kun hän nauraa, ilmestyy molempiin poskiin syvä hymykuoppa.

			Juhana näkee myös pormestarin torjuvan eleen tytön kumartuessa hänen eteensä sekä huomaa, miten tyttö kääntäen asian leikiksi saa tahtonsa periksi. Niin, se on totta. Hyvän Brunin terveys on kuulemma huono ja hän potee hengenahdistusta, sen on Juhanakin huomannut.

			Hovipoikien kepponen saa herttuan kasvot muuttumaan punaisiksi raivosta ja hänen otsasuonensa pullistuu, niin kuin aina hänen suuttuessaan. Vaasojen veri kuohahtaa ja muutamalla harppauksella hän on jäällä, viittaa Kaarinaa työntäneen hovipojan luokseen, tarttuu tätä lujasti takin rinnuksiin ja ravistaa niin, että hampaat kalisevat pojan suussa.

			»Mikä sinä oikein luulet olevasi? Me olemme suostuneet ottamaan sinut hoviimme oppimaan tapoja ja sinä käyttäydyt kuin moukka. Heti avoveden tultua saat palata takaisin Ruotsiin, me emme tarvitse sinun kaltaisiasi. Ja nyt menkää molemmat linnaan.»

			Herttua työntää voimakkaasti poikaa rintaan, niin että tämä lentää selälleen jäälle ja lyö päänsä kaatuessaan. Hänen tekisi mieli huutaa tuskasta, mutta hän hillitsee itsensä, sillä mitä merkitseekään tämä siihen verrattuna, että herttua on häntä, ylhäisen ruotsalaisen aatelisperheen poikaa, sanonut hoviväen ja suomalaisten porvarien kuullen moukaksi.

			Mutta herttua kääntyy ja astelee arvokkaasti pormestarin luokse, vaikka punaiset täplät näkyvätkin vielä hänen poskillaan.

			Kaarina seisoo kuin jähmettyneenä paikoillaan. Voiko tämä olla totta? Häntä, pientä Kaarina Hannuntytärtäkö kohdanneesta loukkauksesta on herttua suuttunut niin, että on uhannut palauttaa ylhäisen hovipojan Ruotsiin ravistettuaan tätä ensin kaikkien nähden.

			Herttua tervehtii pormestaria ystävällisesti ja kääntyy Kaarinan puoleen. Hetken sen jälkeen kohtaavat heidän silmänsä toisensa, sitten Kaarina tekee syvän niiauksen ja jää seisomaan katse alas luotuna. Mutta herttua on nähnyt tarpeeksi. Hän on nähnyt parin sinisiä suuria silmiä, jotka arkoina ovat katsoneet häntä, ennen kuin puna on peittänyt kasvot ja kiharainen pää on painunut kumaraan.

			»Vaimoni sisar Kaarina Hannuntytär, Teidän Herttuallinen Armonne», esittelee pormestari.

			»Valitan sitä tapaa, millä ymmärtämättömät hovipoikani käyttäytyivät. Mutta tulen pitämään huolen, ettei se enää toistu. Voit olla aivan rauhassa, Kaarina Hannuntytär.»

			Herttuan ääni on lempeä ja Kaarina aavistaa, että hänen nyt täytyisi kohottaa päänsä, mutta jostain syystä hän ei uskalla katsoa enää herttuaa silmiin, vaan kumartuu yhä syvempään. Mieluiten haluaisi hän juosta pois, mutta jalat tuntuvat jäykiltä ja sydän lyö kuin pakahtuakseen.

			»Toivoni olisi, että sinä Brun pitäisit huolta pienestä kälystäsi luistelukilpailujen ajan», herttua sanoo kääntyen jälleen pormestarin puoleen. »Poikalurjukset ovat varmaan pelottaneet hänet perin pohjin.»

			Kaarina melkein hätkähtää kuullessaan herttuan huolettomasti lausumat sanat. Herttua siis tietää, niin, kuinkapa hän ei olisi sitä huomannut. Olavinhan on usein niin vaikea hengittää. Herttua tietää sen ja sen tähden hän pyytää Olavia huolehtimaan Kaarinasta kilpailujen ajan. Siten Olavi saattaa herttuan määräyksestä jäädä pois luistelusta ilman että hänen huonoon terveyteensä on vihjaistukaan ja ilman että edes hän itsekään on huomannut herttuan sotajuonta.

			Lämmin tunne täyttää äkkiä Kaarinan mielen ja hän kohottaa päänsä. Hän katsoo herttuaan ja hänen silmissään on kiitollisuutta. Nyt hän ei enää tunne halua juosta pois ja ennen kuin hän huomaa itsekään, hän hymyilee herttualle.

			Luistelukilpailut on järjestetty Linnanselän aukealle. Lähtöviiva on hakattu jäähän, niin että se erottuu valkoisena sinertävästä jäästä ja luistelijoiden on kierrettävä aukeaman toiseen laitaan pystytetty kirjava tanko palatakseen taas takaisin lähtöviivalle.

			Hoviväen ja porvarien rekiä ajaa lähelle kilparataa, sillä jokainen, joka ei itse ota osaa kilpailuun, haluaa ainakin olla mukana katsomassa, kuka selviytyy voittajaksi talvikauden ensimmäisissä kilpailuissa.

			Kaarina Hannuntytär istuu pormestarin reessä lankonsa vieressä ja katselee jännittyneenä kilpailijoita. Herttua erottuu helposti toisista ja Kaarina seuraa hänen jokaista liikettään.

			Juhana on hyvä luistelija ja hän tietää sen itsekin. Jo pienestä pojasta lähtien hän on harrastanut ruumiinharjoituksia ja talvisin ovat nuoret Vaasa-prinssit luistelleet ahkerasti kuninkaallisen linnan lähistöllä olevalla jäällä.

			Juhana piirtää taidokkaan kahdeksikon jäähän ja hoviväki puhkeaa suosionosoituksiin. Juhana hymyilee ja nyökkää heille samalla kun hauska ajatus pälkähtää hänen päähänsä. Hän luistelee yli Linnanselän ja pysähtyy pormestari Brunin reen luokse.

			»Kaarina Hannuntytär, haluaisitko kilpailujen ajan kantaa minun värejäni?»

			Juhana irrottaa hartioiltaan viittansa ja levittää sen Kaarinan olkapäille. Odottamatta vastausta hän kääntyy ja luistelee takaisin hoviväen luokse. Hänen mielensä on iloinen ja hän nauttii vauhdista. Vanha Kustaa-kuningas teki sittenkin hyvän teon järjestäessään Tukholmasta käsin kilpailut tänne Linnanselän jäälle. Olkoonpa rauha Moskovan kanssa vielä tekemättä, hän on kuitenkin nuori ja voimakas ja koko tulevaisuus on hänen edessään.

			Mutta Kaarina Hannuntytär istuu hievahtamatta paikallaan. Herttuan viitta on hänen hartioillaan ja sen kosketus saa hänet melkein vapisemaan. Ympärillä olevat ihmiset katsovat häneen uteliaina, jotkut kadehtienkin, mutta Kaarina ei huomaa heitä. Herttua on pyytänyt häntä kantamaan värejään kilpailun ajan, häntä, suomalaista porvaristyttöä, syrjäyttäen siten kaikki aateliset hovineidit. Se tuntuu liian ihmeelliseltä, jotta se voisi enää olla mahdollistakaan. Ja kuitenkin lepää herttuan viitta hänen olkapäillään ja kärpännahkakaulus kutkuttaa hänen niskaansa.

			Lähtömerkin kajahdettua alkaa kilparadalla vilkas liike. Ruotsalaiset aatelismiehet menevät heti suomalaisten porvarien ohi, jotka luisteluun paljon tottumattomampina eivät pysty pitämään puoliaan.

			Katselijat seuraavat jännittyneinä. Keskellä Linnanselkää on herttua ensimmäinen, mutta aivan hänen kintereillään luistelee nuori suomalainen aatelismies Klaus Antinpoika Vestgöte, herttuan henkilökohtainen ystävä ja ikätoveri. Molemmat ovat pitkiä ja komeita ja kilpailu tulee selvästi jäämään heidän kahden väliseksi, sillä kaikki toiset ovat jo jääneet kauas taakse.

			Klaus Antinpoika kiristää vauhtia ja pääsee herttuan rinnalle. Hän haluaa voittaa, ainakin luistelussa, ja vieläpä itsensä herttuan. Sillä katselijoiden joukossa seuraa kilpailua myös Kaarina Hannuntytär, hänen lapsuutensa leikkitoveri ja poikaiän unelmien kohde, Kaarina, joka osasi nauraa niin helisevästi heidän lapsena keräillessään tammenterhoja metsässä tai hiukan vanhempana päästessään ratsastamaan Klausin hevosella.

			Klaus-herra on nähnyt herttuan kiinnittävän viittansa Kaarinan olkapäille ja hän on jo ehtinyt elää tarpeeksi kauan hovissa tietääkseen, mitä nyt tulee seuraamaan. Eikä hänen kannata edes varoittaa Kaarinaa, sillä tytön loistavat silmät ovat jo paljastaneet sellaistakin, mistä Kaarinalla itselläänkään ei ole vielä aavistusta. Juhana-herttuaa ei kukaan voi vastustaa, kaikkein vähiten nuori, haaveellinen tyttö, jolle herttua suvaitsee tuhlata huomaavaisuuttaan.

			Vestgöte puree huultaan ja hänen mielessään on tuska. Hento, vaalea Kaarina, jonka hän ajatuksissaan on kuvitellut kerran vievänsä emännäksi taloonsa, on seuraava herttuan kutsua ja unohtava ne lupaukset, jotka hän joskus lapsena on antanut Klaus-herralle. Sillä mitäpä on nuori Vestgöte Juhana-herttuan rinnalla!

			Vestgöte parantaa vauhtiaan ja sivuuttaa herttuan. Hoviväki seuraa jännittyneenä. Herttuan on oletettu selviytyvän voittajaksi, mutta nyt johtaakin kilpailua nuori suomalainen aatelismies.

			Hetken tuntee Vestgöte vahingoniloista voitonhurmaa, mutta sitten hän hiljentää vauhtiaan. Herttua haluaa voittaa, hän tietää sen, herttua tahtoo, että hänelle hurrataan, ja siksi nuori Klaus-herra luopuu voitosta. Sillä hän rakastaa herttuaa, niin kuin kaikki, jotka ovat joutuneet tekemisiin Juhanan kanssa. Jo Viipurissa herttua oli saanut Vestgöten pojanmielen täyteen intoa puolustaessaan vanhalle kuninkaalle hyökkäyssotaa Suomen tulevan aseman turvaamiseksi, ja myöhemmin on Juhana osannut kiinnittää hänet vielä lujemmin itseensä. Siksi herttuan pitää saada voittaa, siksi Klaus-herra jättäytyy toiseksi.

			Suosionosoitukset kajahtavat joka puolelta herttuan saapuessa ensimmäisenä maaliviivalle, mutta Juhana heilauttaa vain kerran kättään kääntyen sitten Klaus Vestgöten puoleen.

			»Miksi hidastit tahallasi?» hän kysyy ja ryppy ilmestyy hänen otsalleen.

			»Nyrjäytin nilkkani, Teidän Herttuallinen Armonne.»

			Klaus Antinpoika katsoo herttuaa silmiin ja hetken vaikenevat molemmat.

			»Muista, että minä pidän vain voitoista, jotka olen rehellisesti ansainnut», keskeyttää Juhana hiljaisuuden. »Älä unohda sitä seuraavissa kilpailuissa.»

			Juhana taputtaa Klausia olkapäälle ja nuori Vestgöte jää pitkään katselemaan hänen jälkeensä. Sellainen on herttua, eihän siis ihme, jos häntä rakastetaan ja ihaillaan.

			Klaus-herra kumartuu irrottamaan luistimiaan. Iloinen meno jäällä tulee kyllä kestämään vielä kauan, mutta hän ei halua enää olla siinä mukana. Sillä hän voi mielessään kuvitella, miten Kaarinan silmät loistavat hänen katsoessaan herttuaan Juhanan hakiessa viittansa, mutta hän ei tahdo nähdä sitä, ei, ennemmin hän sulkeutuu omaan huoneeseensa ja koettaa hakea lohdutusta kirjoistaan.

			Kilpailujen toisena osana on kelkkailu pienillä, kevyillä jääkelkoilla. Kukaan ei enää erikoisemmin ihmettele herttuan pyytäessä Kaarina Hannuntytärtä parikseen. Vasta kun huomataan herttuan jääneen kääntymättä takaisin tangon luona, alkaa hoviväki kuiskutella ihmeissään.

			Mutta Juhana luistelee lujaa ja työntää edellään kelkkaansa. Se kiitää kovaa vauhtia pitkin jäätä, jolta täällä ulapalla tuuli on puhaltanut kaiken lumenkin pois.

			»Pelkäätkö sinä, Kaarina Hannuntytär?»

			»Ei, ei, en ollenkaan», vastaa Kaarina ja puistaa päätään, niin että pitkät kiharat heilahtavat.

			Kuinka hän voisi pelätä, kun itse herttua ohjaa kelkkaa. Hän on vain istunut hiljaa ja nauttinut vauhdista, niin, ja siitä, että juuri kaikkien ihailema herttua työntää hänen kelkkaansa.

			Yhä kauemmas he etenevät. Vasta pienen niemen takana olevassa tuulensuojaisessa lahdessa Juhana pysäyttää kelkan ja käskee Kaarinan nousta ja hyppiä lämpimikseen.

			Ja Kaarina hyppii – onhan se herttuan määräys eikä täällä ole ketään katsomassa, paitsi tietysti herttua, mutta hän ei tunnu Kaarinasta pelottavalta.

			Juhana katselee Kaarinaa ja hymyilee. Hän muistaa äkkiä vanhan sadun, jonka hänen äitinsä Margareta Leijonhufvud oli kertonut hänelle lapsena. Siinä kerrottiin prinssistä, joka lähti etsimään prinsessaa, jolla olisi tukka kuin kulta ja silmät kuin kirkasvetinen lähde ja joka osaisi nauraa niin kauniisti, ettei yksikään lintu voittaisi häntä laulullaan. Mutta prinssi ei löytänyt mistään sellaista prinsessaa ja hänen oli palattava tyhjin toimin kotiin. Silloin hän linnan portin luona näki nuoren paimentytön, joka oli juuri sellainen, millaista hän oli etsinyt.

			Juhana hymyilee yhä hilpeämmin. Vanha satu sopii hyvin Kaarinaan, joka niin täysin muistuttaa sadun pientä paimentyttöä.

			3.

			Ylhäällä Turun linnassa Juhanan makuuhuoneessa istuu ruotsalaissyntyinen hovineiti Sigrid ja odottelee herttuaa, niin kuin monena iltana aikaisemminkin. Tänään herttua tuntuu kuitenkin viipyvän tavallista kauemmin, alempana olevassa salissa neuvotellaan jostakin tärkeästä, ehkäpä rauhan solmimisesta, koska Sigrid saattaa erottaa itsensä Henrik Klaunpoika Hornin ja herttuan kanslerin Antti Olavinpojan äänet.

			Viimein kuuluu herttuan askeleet. Sigrid nousee nopeasti ja oikaisee kallisarvoisen sängynpeitteen suoraksi.

			Juhanan kasvoille leviää kiusaantunut ilme hänen nähdessään Sigridin. Hän ei halua tietää tytöstä mitään tänään – eikä enää koskaan myöhemminkään. Hän on löytänyt sen pienen paimentytön, josta hänen äitinsä kertoi hänelle lapsena – eikä Sigrid muistuta sitä paimentyttöä lainkaan.

			Juhana katsoo ikkunasta ulos yöhön ja hymyilee itsekseen. Hän kuulee vieläkin korvissaan helisevän naurun ja näkee edessään säteilevät silmät. Tänään hän on tuntenut, että hän todellakin on nuori ja että hän voi itsekin olla onnellinen.

			Mutta Sigrid. Juhana rypistää kulmiaan ja kääntyy selin ikkunaan. Sigridin kaula ja käsivarret hohtavat houkuttelevina kynttilöiden valossa, mutta tänään ei Juhanan veri ala kiertää kuumemmin hänen katsellessaan tyttöä. Häntä pikemminkin tympäisee Sigridistä huokuva aistillisuus ja se ujostelemattomuus, millä tämä seisoo alushameisillaan Juhanan sängyn vieressä.

			»Mene omaan huoneeseesi nukkumaan, Sigrid», Juhana sanoo lopuksi. »Minulla on vielä paljon työtä tänä iltana.»

			Sigrid luo herttuaan hämmästyneen katseen ja hänen tummista silmistään saattaa Juhana lukea pahastumista ja loukattua ylpeyttä.

			Juhana epäröi hetken. Hän ei haluaisi loukata Sigridiä, kaikkein vähiten tänään, jolloin hän itse on niin onnellinen. Mutta on hänen kuitenkin annettava tytön ymmärtää, että se, mikä heillä on ollut yhteistä, on nyt auttamattomasti takanapäin.

			»Sinulla on äiti Ruotsissa», Juhana jatkaa hiukan epävarmasti. »Olet joskus kertonut hänen olevan vaikeissa taloudellisissa oloissa. Lähetä tämä hänelle avoveden tultua.»

			Juhana heittää sängylle nahkaisen rahapussin. Sigrid vilkaisee siihen ja hänen silmänsä täyttyvät kyynelillä. Juhana puree kiusaantuneena alahuultaan. Niin, hän arvasi sen. Herttuan suosiota ei kannattaisi vaihtaa rahapussiin, olkoonpa, että se on painavakin.

			Sigrid ottaa hitaasti käsivarrelleen pukunsa, katsoo kuin epäröiden rahapussia, mutta tarttuu sitten siihen ja hiipii hiljaa pois.

		

	
		
			KOLMAS LUKU

			1.

			Niin kuluu pimein sydäntalvi. Lumikinokset talojen pihoilla ja kapeitten katujen varsilla ovat kasvamistaan kasvaneet, kunnes ne tuntuvat melkein peittävän matalat rakennukset. Ihmisten mieli käy helposti raskaaksi, sillä valoisaa aikaa on vain jokunen tiima aamun ja jo pian hämärtyvän illan välissä ja silloinkin pyryttää usein ja tuuli vinkuu nurkissa.

			Mutta eräänä päivänä näyttäytyy aurinko jälleen ja hetkessä saa se lumikuormansa alla nukkuvaan kaupunkiin eloa. Lumikinokset kimaltelevat ja räystäisiin ilmestyy pitkiä jääpuikkoja.

			Turun herttuallisessa linnassa on vilskettä ja touhua. On laskiaistiistai ja kaupungin koulupojat ovat tulleet esittämään herttualle ja hänen hovilleen huvinäytelmiä herättäen katselijoiden joukossa riemua ja saaden osakseen runsaasti suosionosoituksia. Itse herttua on henkilökohtaisesti kiittänyt poikia, ja humaltuneina osittain kiitoksista, osittain heille tarjotusta viinistä on koko joukko lähtenyt näyttelijänpuvuissaan kohti kaupunkia tehdäkseen kepposia ja pelotellakseen vastaantulevia.

			Mutta linnassa jatkuu kiire ja häärinä. Illaksi on herttua järjestänyt suuret kutsut ja nyt nostetaan mahtavista kaapeista pöydille hopeavateja ja viinikannuja, joiden kyljessä komeilee herttuan vaakuna. Keittiössä valmistavat vierasmaalaiset kokit juhlaruokia, sillä tänään on heidän näytettävä taitojaan ja laitettava parasta mahdollista pöytään.

			Paitsi aatelisia on myös Turun huomattavimmat porvarit kutsuttu linnaan ja nyt valmistaudutaan kaupungin varakkaimmissa perheissä lähtemään kauan odotettuun juhlaan. Sisäneitsyt Stiina pormestari Brunin talossa on jo aamusta lähtien juossut perheenjäsenen luota toisen luo tarkastaen, että kaikki juhlavaatteet ovat kunnossa, ja hänen hailakansiniset silmänsä ovat loistaneet innosta kilpaa Birgitta-rouvan silmien kanssa.

			Omassa huoneessaan seisoo Kaarina Hannuntytär ja tarkastelee itseään peilin edessä. Suuret silmät katsovat oudon tummina ja pelokkaina ja kasvot ovat tavallista kalpeammat. Nyt kun odotettu ilta on edessä, pelottaa häntä äkkiä, ja korjatessaan kampaustaan huomaa hän käsiensä vapisevan. Uudestaan ja taas uudestaan koettaa hänen järkensä vakuuttaa hänelle, että hänet on kutsuttu vain pormestarin takia, mutta jokin hänessä kieltää tämän mahdollisuuden ja outo värinä käy hänen nuoren ruumiinsa läpi.

			Vasta istuessaan reessä pormestarin ja Birgitta-rouvan välissä tarttuu iloinen odotus Kaarinaan. Birgitta-rouva kuvaa hilpeästi herttuan hovia, joka kuulemma on komein, mitä Suomessa koskaan on nähty, ja kertoo kaikesta siitä ihmeellisestä, mitä hän on linnassa nähnyt. Herttua on tuonut mukanaan Ruotsista pieniä, kirjavia laululintuja ja – mikä kummallisinta – puhuvan papukaijan, joka osaa ranskaksi sanoa hyvää päivää ja tervetuloa.

			Linnan eteishallissa palavat vahakynttilät jalustoissaan levittäen ympärilleen kellertävää valoaan. Kaunein ja komein, mitä köyhä Suomi omistaa, on täällä tänä iltana edustettuna. Silkki, brokadi ja himmeästi läikehtivä sametti vilahtelevat vieraiden saapuessa ja astuessa edelleen juhlasaleihin.

			Kaarina painautuu lähemmäksi sisartaan kuin apua hakien. Kotona hän oli pitänyt itseään hienona uudessa puvussaan, joka oli kirjailtu ylhäältä alas asti ja niin jäykkä, että se melkein itsestään pysyi pystyssä, mutta täällä hän tuntee itsensä mitättömäksi ylpeäryhtisten aatelisneitien rinnalla. Turhaan hän on tätä iltaa odottanut, turhaan rakennellut lapsellisia tuulentupia mielessään. Herttua tulee tuskin huomaamaan häntä kauniiden ja hyvinhoidettujen neitien rinnalla, jotka osaavat keimailla silmillään ja hymyillä viehättävästi.

			Ja kun hänen pitää tervehtiä herttuaa, hän ei uskalla katsoa ylös, vaan painaa päänsä alas. Ei, hän ei halua nähdä sitä, minkä jo luulee tietävänsä. Hän ei tahdo nähdä herttuan katsovan häneen välinpitämättömästi ja koettavan tavoittaa jonkun toisen, paljon kauniimman ja kokeneemman katseen hänen olkapäänsä yli. Siksi hän kumartuu syvään ja nuoruuden koko tuska tuntuu kuristavan hänen kurkkuaan.

			Mutta Juhana hymyilee ja hänen silmiinsä syttyy lämmin loiste. Hänen edessään kumaraan painunut pää on pian nouseva ja noista silmistä hän on taas lukeva ihailua ja kiintymystä.

			»Tervetuloa Kaarina Hannuntytär», Juhana sanoo lopuksi, ja silloin Kaarinan on pakostakin katsottava herttuaa silmiin. Mutta herttua ei vilkuilekaan hänen ohitseen, vaan katsoo häntä suoraan ja hymyilee niin kauniisti, että kaikki muu Kaarinan ympärillä häipyy olemattomiin ja hän näkee vain herttuan.

			»Olen varannut sinulle paikan pöydässä itseäni vastapäätä», herttua jatkaa tarttuen Kaarinaa käteen ja taluttaen hänet paikalleen.

			Tämä on kaikki kuin unta, jota tuskin saattaa uskoa todeksi. Käsi herttuan kädessä Kaarina kulkee salin läpi. Hän ei huomaa ympärillä seisovien uteliaita katseita eikä niitä ilmeitä, joita kateelliset aatelisneidit vaihtavat keskenään. Hän seuraa kuin lapsi herttuaa ja istuutuu komeasti katetun pöydän ääreen pormestarin ja Birgitta-rouvan väliin.

			Nyt ei Kaarina enää pelkää eikä välitä hienoista neideistä, joiden tukka on viimeisen muodin mukaan kammattu ja joiden kaulalla kimaltelevat sukukorut. Arvokkaan näköinen Hebla-rouvakin, Paraisten Kuitian mahtava emäntä, on muuttunut vähemmän pelottavaksi ja Kaarina uskaltaa jo vastata rohkeasti hänen tarkkaan haukankatseeseensa. Sillä mitä merkitsevät Hebla-rouvan tiukat silmät sen tosiseikan rinnalla, että herttua on taluttanut hänet pöytään. Herttua ei ole unohtanut, herttua ei ole unohtanut, soittavat riemukkaat sävelet Kaarinan rinnassa ja onni täyttää hänen mielensä.

			Mutta juhlat jatkuvat. Herttuan orkesteri virittää soittopelinsä ja musiikin kaikuessa kantavat lakeijat hopeavadeilla mitä herkullisimpia ruokalajeja pöytään. Etelä-Euroopan mestaritaitoja näytetään tänään Turun linnassa, ja vieraiden hämmästykseksi pyrähtää leipäpaistokkaasta esiin kokonainen parvi varpusia.

			Antti Olavinpoika, Juhanan ruotsinmaalainen kansleri, hymyilee itsekseen. Hän on nähnyt herttuan tervehtivän Kaarina Hannuntytärtä ja taluttavan tämän sitten pöytään. Pieni suomalainen porvaristyttö on asetettu kaikkien aatelisneitien edelle. Mutta tyttö on kaunis ja niin ujo, että tuskin uskalsi katsoa herttuaa silmiin tervehtiessään.

			Niin, joko ujo tai laskelmallinen. Antti Olavinpoikaa huvittaa yhä enemmän. Hän tuntee herransa ja tietää, ettei tämän sydäntä suinkaan valloiteta niillä naisellisilla pikku metkuilla, joita hän on nähnyt useimpien aatelistyttöjen yrittäneen.

			Turhaan luo Paraisten Kuitian ylpeän Hebla-rouvan tytär keimailevimman katseensa herttuaan, turhaan vetäytyy suu toisensa jälkeen houkuttelevaan hymyyn kiinnittääkseen korkean isännän huomiota. Herttua on liian nuori ja henkisesti liian kaukana Keski-Euroopan hovien turmeltuneesta ilmapiiristä, jotta pelkkä aistillisuus voisi vaikuttaa häneen. Hän on mieleltään vielä puhdas ja siksi hän etsii tietämättään puhtautta myös ympäriltään.

			Ja sitä hän nyt on löytänyt pienessä porvaristytössä. Kaarina Hannuntyttären silmät katsovat vakavina herttuaa ja hänen koko olemuksessaan on niin paljon nuoren tytön viattomuutta, että kyynillisen Antti-tohtorinkin on luovuttava epäilyksistään.

			Tytölle onneksi hän on joutunut herttua Juhanan eikä tämän veljen Eerikin hoviin, sillä herttua Eerikiin ei näin suuri kokemattomuus olisi tehnyt vaikutusta, vaan hän olisi mieluummin tarttunut hänelle ojennettuun käteen, jos sitä olisi seurannut rohkea hymy ja paljon lupaava katse. Eikä niitä suinkaan puuttunut Ruotsi-Suomen kruununperillisen ympäriltä, jonka naisseikkailut olivat jo ehtineet aiheuttaa paljon huolta vanhalle kuningas Kustaalle. Vaan keneltäpä prinssi Eerik on perinyt kuuman verensä ja äkkipikaisen luonteensa, jollei itseltään kuningas Kustaalta, senkin tietää Antti-tohtori, joka monen monta kertaa on joutunut kokemaan vanhan kuninkaan vihanpurkauksia.

			Kaarina Hannuntytär istuu paikallaan pöydässä kuin unessa. Hän tuskin huomaa hienoja pöytähopeita eikä muista syödä niitä ihmeellisiä herkkuja, joita tarjoillaan. Hän on kaukana täältä, kokonaan toisessa maailmassa, jossa on vain hän itse ja herttua.

			Ja kun tanssi alkaa ja herttua pyytää häntä ensimmäiseen tanssiin, hän ei enää ihmettele sitä, vaan seuraa Juhanaa tanssisaliin. Kaikki on niin ihmeellistä, ja melkein pyörryttävän onnentunteen vallassa tanssii Kaarina pieni käsi lujasti herttuan kädessä.

			Mutta salin seinustalla seisoo nuori Klaus Antinpoika Vestgöte ja puree huulensa verille katsellessaan tanssivia. Kultakiharainen Kaarina, hänen Kaarinansa, tanssii siellä, ja katkerana panee Klaus-herra merkille, ettei Kaarina ole koskaan katsonut häneen yhtä säteillen kuin nyt herttuaan. Ei edes silloin, kun hän lupautui Klaus-herran emännäksi kauan, kauan sitten.

			Mustasukkaisuus vavisuttaa nuorta Vestgöteä ja hän kääntyy kiivaasti kannoillaan kiiruhtaen ulos salista. Pois, pois, kunhan hänen ei vain tarvitse nähdä, miten kepeät tytönaskeleet tanssivat murskaksi hänen suurimman haaveensa.

			Mutta aavistamattakaan mitään aiheuttamastaan surusta Kaarina Hannuntytär tanssii edelleen. Hän ei muista Klaus Antinpoikaa, ei tämän ujoa lemmentunnustusta eikä omaa myöntävää vastaustaan. Hän ei näe muita kuin herttuan eikä kukaan ole herttuan kaltainen. Siksi hän tanssii, vielä lapsellisilla kasvoillaan riemuitseva ilme.

			»Haluatko lähteä katsomaan pientä apinaa, mikä minulla on huoneessani», Juhana kysyy.

			Kaarina nyökkää ja kuin kaksi lasta he livahtavat ulos salista. Käsi kädessä he kulkevat huoneitten halki ja kiipeävät jyrkkiä portaita pitkin Juhanan huoneeseen.

			Nojatuolissa takan ääressä istua kyyhöttää pieni punatakkinen apina katsellen pelästyneenä sisään tulevia. Ilosta huudahtaen Kaarina kiiruhtaa sen luo ja silitettyään varovaisesti sen päätä nostaa sen syliinsä. Luottavaisesti painautuu kaukaisten maiden eläin Kaarinaa vasten ja Kaarina hyväilee hellästi sen turkkia.

			»Onko tämä Teidän Herttuallisen Armonne työhuone?» kysyy Kaarina katsoen apinan pään yli ympärilleen, mutta katuu samassa jo sanojaan, sillä eihän hänen sopinut esittää kysymyksiä itselleen herttualle, vaan vastata ainoastaan kohteliaasti, jos häneltä kysyttiin jotain, niin kuin Birgitta-sisar on neuvonut.

			Mutta Juhana ei huomaa pientä etikettivirhettä, vaan nyökkää hymyillen.

			»Tule, niin näytän sinulle, mitä olen tilannut ulkomailta», ja herttua vetää Kaarinaa kyynärpäästä katsomaan loisteliasta gobeliinia, mikä peittää huoneen takaseinän.

			Kaarina aivan pidättää henkeään. Tällaista hän ei ole osannut kuvitella olevan olemassakaan. Hienolle kankaalle on kuvattu Raamatun historiasta tunnettu Salomon tuomio ja toisella seinällä näkyy Daniel leijonain luolassa.

			»Ja katso, tämän olen saanut lahjaksi suomalaisilta talonpojilta Viipurissa», herttua sanoo osoittaen suurta karhuntaljaa takan edessä. »Talonpojat ovat itse kaataneet karhun ja lahjoittivat nahan minulle silloin, kun suunniteltiin suurta kostoretkeä rajan yli.»

			Juhana rypistää otsaansa muistaessaan taas sotatoimia, jotka olisivat kehittyneet kokonaan toisenlaisiksi, jos hän olisi saanut hoitaa asiat rajalla eikä kuningas Kustaa olisi viime hetkessä ruvennut pelkäämään. Mutta katsoessaan Kaarinaa herttua saa taas kasvoilleen iloisen ilmeen ja idänpolitiikka tuntuu painuvan jonnekin hyvin kauas.

			Kaarina seisoo Juhanan edessä niin nuorena, niin viehättävänä. Juuri tällaista tyttöä hän on etsinyt, nyt hän sen tietää, tällaista pientä sadun paimentyttöä, jonka silmistä loistaa viattomuus ja nuoruus. Siksi kai hovissa vierailleet nuoret neidit, jotka ovat äidiltään ja ystävättäriltään oppineet kaikki miellyttämisen taidot, eivät koskaan ole rohkeilla yrityksillään pystyneet vaikuttamaan häneen. Ja suurintakin täyttymyksen hetkeä Sigridin kanssa on aina seurannut vastenmielisyys tyttöä ja tyytymättömyys omaa itseään kohtaan.

			Nuori on vielä prinssi Juhana, nuori ja ihanteellinen, eikä sen tähden sitä pienen paimentytön kuvaa, jonka Margareta Leijonhufvud kerran piirsi poikansa lapsenmieleen, mikään ole pystynyt hävittämään.

			»Sinä olet kaunis, Kaarina, hyvin kaunis», Juhana sanoo.

			Kaarina punastuu heleästi, mutta Juhana silittää hiljaa hänen hiuksiaan ja painaa sitten kultakiharaisen pään rintaansa vasten. Hetkeksi huumaa tytön läheisyys hänet ja hän tuntee veren alkavan kuumana kiertää suonissaan, mutta sitten hän hillitsee itsensä. Ei, hän ei tahdo tehdä Kaarinalle mitään. Hän ei halua särkeä sitä kuvaa, minkä hän on tehnyt itselleen tytöstä.

			Juhana kietoo käsivartensa Kaarinan olkapäitten ympärille ja kohottaa varovaisesti leuasta hänen kasvojaan. Tyttö katsoo häneen ilman hymyn häivettäkään ja hitaasti painaa Juhana huulensa hänen huulilleen.

			Outo aalto tulvahtaa äkkiä Kaarinan ruumiin läpi ja ennen tuntematon huuma värisyttää häntä. Kaikki on unohtunut, juhla, vieraat ja koko loistelias hovi. Hän tuntee vain herttuan läheisyyden ja se täyttää hänen mielensä onnella.

			»Kaarina, minun Kaarinani», kuiskaa Juhana hiljaa. »Minä rakastan sinua.»

			Kaarina ei sano mitään, hän nojaa vain päätään Juhanan rintaan. Hänen onnensa on täysi, niin täysi, että sitä tuskin jaksaa käsittää. Herttua on sanonut rakastavansa häntä eikä hän usko enää voivansa odottaa elämältä muuta.

			»Tule, Kaarina, meidän on palattava takaisin», sanoo Juhana ja käsi kädessä he kulkevat taas portaita ja käytäviä pitkin.

			Juhlasalissa palavat sadat kynttilät kattokruunuissa, hopeiset viinipikarit hohtavat ja juhlapuvut ja korut välkkyvät.

			Kaarina tanssii yhä uudestaan ja uudestaan, mutta hänen huulillaan on arvoituksellinen hymy ja silmät tuntuvat katsovan jonnekin kauas salin ulkopuolelle. Herttua rakastaa minua, riemuitsee hänen sydämensä ja sen rinnalla on kaikki muu merkityksetöntä.

		

	
		
			NELJÄS LUKU

			1.

			Vihdoin, pitkän talven jälkeen koittaa taas kevät. Päivät käyvät pitemmiksi ja illat muuttuvat kuulaiksi. Aura-joen jäät lähtevät ja yhtä rauhallisena kuin aina ennenkin se virtaa jälleen vanhan Turun halki.

			Kaupungin asukkaat seuraavat helpottuneina kevään tuloa. Takana on taas talvi ja sen mustat yöt, jolloin pahat henget mielellään liikkuivat ihmisiä pelottelemassa ja juonillaan houkuttelemassa. Enää ei yöllä tarvitse valvoa ja laskea yövartijan jokatuntisia huutoja kadulla aamun valkenemista odottaen.

			Sitten eräänä iltana huhtikuun puolivälissä ratsastaa sanansaattaja kaupunkiin. Hän on yltä päältä kurassa samoin kuin hänen kuolemanväsynyt hevosensakin, mutta ehtimättä pysähtyä hoputtaa hän ratsuaan kovempaan vauhtiin. Yötä päivää hän on ratsastanut aina Viipurista asti leväten vain hetken majapaikoissa hevosta vaihtaessaan. Kaksi hevosta hän on ratsastanut käyttökelvottomiksi, mutta mitäpä se merkitsee, sillä hänellä on kova kiire. Moskovassa on solmittu rauha ja heti rauhanneuvottelijoiden saavuttua Viipuriin on Sten Leijonhufvud käskenyt hänen ratsastaa Turkuun viemään herttua Juhanalle tietoa rauhanehdoista.

			»Ratsasta lujaa, vaikka jokainen hevonen sortuisi majataloon päästyäsi», Sten-herra on sanonut.

			Saavuttuaan Turun linnan pihaan heittää Niilo Pentinpoika ohjakset tallirengille ja rientää juoksujalkaa vaikka melkein hoiperrellen sisään.

			»Sanansaattaja Viipurista», hän huohottaa palvelijalle eteishallissa. »Kiireellistä asiaa Hänen Herttualliselle Armolleen.»

			Palvelija katoaa hetkeksi jonnekin, mutta palaa pian takaisin.

			»Hänen Armonsa herttua odottaa», hän ilmoittaa tullessaan viitaten Niilo Pentinpojan seuraamaan itseään.

			Juhana seisoo huoneessaan jännittyneenä. Vihdoinkin, vihdoinkin tietoja Viipurista. Kunpa rauhanneuvottelijat olisivat onnistuneet hyvin tehtävässään eikä tsaari olisi viime hetkessä keksinyt ruveta tekemään vaikeuksia tai esittämään kohtuuttomia vaatimuksia.

			Tuskastuttavan pitkältä tuntuneen ajan jälkeen astuu sanansaattaja huoneeseen.

			»Teidän Herttuallinen Armonne», Niilo Pentinpoika sopertaa yrittäen kankeata kumarrusta, vaikka selkää särkee ja se on aivan jäykkä pitkästä ratsastusmatkasta. »Rauha on solmittu Moskovassa ja rajat jääneet ennalleen.»

			Sanansaattaja vetää takkinsa alta Sten Leijonhufvudin kirjeen ja ojentaa sen herttualle. Juhana murtaa nopeasti sinetin ja lukee innokkaasti Sten-herran selostuksen.

			Jumalalle kiitos, hän ajattelee mielessään päästyään loppuun. Kunniakas ei tämä rauha tosin Ruotsille ole eikä varmaankaan omiaan nostamaan itäisen naapurin kunnioitusta maata kohtaan – jo se ylimielinen sävy, millä venäläiset ovat laatineet rauhankirjan, todistaa tätä. Nykyisessä tilanteessa, Kustaa-kuninkaan ankarasti vastustaessa sotaa koko vanhan miehen varovaisuudella – pelkuruudella, tekisi Juhanan mieli lisätä ajatuksissaan – oli rauha kuitenkin saatava, vaikka hinta olisi ollut kalliimpikin.

			Niilo Pentinpoika on seissyt koko ajan Juhanan lukiessa ja harkitessa eri mahdollisuuksia. Huoneen lämpö vaikuttaa häneen raukaisevasti, herttua tuntuu muuttuvan yhä pienemmäksi ja siirtyvän jonnekin pitkän matkan päähän. Niilo Pentinpoika koettaa pakottaa itsensä suoraksi, mutta horjahtaa ja lyyhistyy lattialla olevalle karhuntaljalle. Vielä hän yrittää nousta, mutta pehmeä talja ja takan lämpö vetävät häntä auttamattomasti puoleensa. Monipäiväinen ratsastusmatka ja nuori ruumis vaativat nyt osansa ja Niilo Pentinpoika vaipuu sikeään uneen.

			Juhana muistaa sanansaattajan vasta nähdessään tämän vaipuvan lattialle. Ettei vain poika ollut ratsastanut itseään hengiltä. Mutta ei, hän tuntuu hengittävän raskaasti. Juhana hymyilee. Hidastelusta ei poikaa ainakaan voi syyttää, koska näkyy tuskin malttaneen nukkua pitkän matkansa aikana.

			Juhana vetää soittokellon narusta ja käskee palvelijoita kantamaan Niilo Pentinpojan linnantupaan nukkumaan. Pojalle olisi myös annettava ruokaa ja juomaa ja käskettävä hänen levätä linnassa niin kauan, kunnes tuntee jaksavansa palata takaisin.

			2.

			Jo seuraavana päivänä kokoontuvat Juhanan lähimmät miehet linnaan pohtimaan tilannetta. Pitkän pöydän ääressä istuvat herttuan molemmin puolin hänen arvovaltaisimmat neuvonantajansa, suomalaiset Henrik Klaunpoika Horn ja Herman Pietarinpoika Fleming, jotka vanha kuningas on jättänyt lempipoikansa avuksi ja tueksi monimutkaisissa hallintoasioissa.

			Juhana vilkaisee vieressään istuvaa Henrik Klaunpoikaa. Kokenut valtiomies ei kuitenkaan sano mielipidettään kuulemastaan Sten-herran kirjeestä heti, vaan tuntuu harkitsevan asiaa ensin joka puolelta.

			»Entä voimmeko me luottaa moskovalaisten lupauksiin ja lähettää maassa olevan sotaväen takaisin Ruotsiin?» Juhana kysyy lopulta malttamatta peittää kärsimättömyyttään.

			»Minun mielestäni Teidän Herttuallisella Armollanne ei ole syytä epäillä Moskovan rauhanhalua», Henrik Klaunpoika vastaa rauhallisella äänellä. »Moskova on aina, niin kauan kuin tätä sotaa on kestänyt, pitänyt sanansa niin hyvässä kuin pahassa eikä minun ymmärtääkseni sillä nytkään ole mitään hyötyä jo tehdyn rauhansopimuksen rikkomisesta. Varsinkaan nyt», Henrik Klaunpoika tuntuu hetken miettivän, mutta jatkaa sitten, »varsinkaan nyt, kun venäläiset näyttävät alkaneen tuntea kiinnostusta Liivinmaata kohtaan.»

			»Liivinmaa on sen, joka sinne ensiksi ennättää», huomauttaa herttuan kansleri Antti Olavinpoika innokkaasti. »Yhtä hyvin kuin Moskova voi Teidän Ylhäisyytenne ottaa Saksalaisen ritarikunnan maat. Ritarikunta alistuu mielellään Suomen herttuan valtaan, niin suuri on pelko venäläisiä kohtaan ja tietoisuus omasta heikkoudesta puolustaa maata.»

			Antti Olavinpoika luo varovaisesti alta kulmain katseen herttuaan. Nuo nopeasti ja tavallaan huolettomasti lausutut sanat hän on etukäteen suunnitellut tarkkaan viekkaassa päässään. Hyvin tuntien herransa kunnianhimoisen luonteen hän on tehnyt suunnitelmansa kiinnittääkseen herttuan huomion Suomenlahden eteläpuolella oleviin maihin. Nyt, kun rauha Moskovan kanssa on solmittu eikä herttualla siltä taholta ole enää voitettavana mitään etuja, on vain saatava hänet huomaamaan, mitkä mahdollisuudet häntä Liivinmaalla odottavat.

			Herttua haluaa lisää valtaa, Antti Olavinpoika tietää sen. Ja hän, Antti-tohtori, on tekevä parhaansa auttaakseen herraansa tässä. Ei kuitenkaan mistään ihmisystävällisyydestä tai liiallisesta palvelusinnosta, vaan yksinkertaisesti siitä syystä, että mitä mahtavampi herttua on, sitä suurempi herra hän itsekin on. Ja hän himoitsee valtaa ja rahaa, himoitsee enemmän kuin mitään muuta maan päällä, eikä hän edes häpeä tunnustaa sitä itselleen. Mitä merkitsevät sellaiset sanat kuin isänmaa ja kunnia, jos toisessa vaakakupissa on heliseviä kultarahoja!

			Mutta on toimittava viisaasti, senkin tietää Antti-tohtori. Kukaan ei saa huomata, mitkä vaikuttimet saavat herttuan kanslerin toimimaan niin väsymättömällä tarmolla herransa hyväksi. Kaikkien on luultava, että hän uskollisuudesta herraansa kohtaan ja rakkaudesta tähän Suomen syrjäiseen herttuakuntaan – Antti Olavinpoika hymähtää mielessään ehdittyään ajatuksissaan näin pitkälle – on valmis uhraamaan parhaimmat miehuusvuotensa. Sillä nämä suomalaiset, tämä jäykkä, omituinen kansa rakastaa maataan tavalla, jota kyynillisen Antti-tohtorinkin on pakko ihailla.

			Juhanan kasvoille on levinnyt jännittynyt, innostunut ilme hänen kuultuaan Antti Olavinpojan sanat.

			Juuri noin hänkin on usein ajatellut, vaikka niin kauan kuin sota Moskovaa vastaan on kestänyt, on hänen ollut sysättävä syrjään Liivinmaata koskevat suunnitelmansa. Mikä turvaisikaan paremmin hänen ja hänen herttuakuntansa aseman kuin luja jalansija Suomenlahden eteläpuoleisella rannikolla. Ja nyt olisi mahdollisuus saada saksalainen ritarikunta luovuttamaan rahalainaa vastaan linnoja Liivinmaalta, sillä ritarikunta tarvitsee heikonnuttuaan välttämättä rahaa uusien palkkasoturien värväämiseen ja entisten palkkojen maksamiseen.

			Millainen olisikaan hänen herttuakuntansa, kun se ulottuisi Suomenlahden toisellekin puolelle! Turhaa olisi silloin pelätä Moskovan hyökkäyksiä, sillä Suomen ja Liivinmaan herttua olisi poliittisessa maailmassa tekijä, joka kannattaisi vakavasti ottaa huomioon.

			Antti Olavinpoika seuraa kiinnostuneena herttuan ilmeitä ja arvaa kokeneen diplomaatin silmällä hänen ajatuksensa. Nuori on vielä herttua Juhana, nuori ja helposti syttyvä, ja niitä ominaisuuksia aikoo Antti-tohtori häikäilemättömästi käyttää hyväkseen. Eikä hän edes suunnittele sitä oman itsensä takia, herransahan hän aikoo yllyttää ja nostaa valtaan ja hyötyä siitä sitten runsaasti henkilökohtaisestikin.

			Antti Olavinpoika vilkaisee Herman Flemingiin ja ilkeä olo valtaa hänet. Arvokas hallintomies katsoo häntä suoraan ja nuo harmaat, totiset silmät tuntuvat näkevän suoraan hänen lävitseen. Ei, Herman Fleming ei koskaan hyväksyisi hänen ajatuksiaan. Inhoten hän kääntäisi jalopiirteisen, ohimoilta jo harmaantuvan päänsä poispäin, jos hän vain tietäisi, millä mielellä Antti-tohtori tekee suunnitelmiaan. He kaksi, jotka kohtalo on tehnyt nuoren herttuan neuvonantajiksi, ovat täysin eri maata. Mutta Herman Fleminghän onkin suomalainen ja olisi varmasti valmis antamaan henkensäkin tämän maan puolesta, jos niin tarvittaisiin.

			Antti Olavinpoika tajuaa äkkiä kadehtivansa tätä suomalaista ylimystä. Ei kuitenkaan hänen arvonsa ja omaisuutensa takia vaan siksi, että hän pystyy niin epäitsekkäästi rakastamaan maataan. Se on ihmeellistä, jotain, mitä Antti Olavinpoika ei täysin jaksa käsittää, vaikka se pakostakin herättää hänessä kunnioitusta. Luihu Antti-tohtori tuntee hetkeksi kaiken maallisen katoavaisuuden ja kadehtii suomalaista Herman Flemingiä, tämän suoraviivaisuutta ja vilpittömyyttä.

			Itse ei Antti Olavinpoika muista koskaan rakastaneensa muuta kuin valtaa ja omaisuutta. Käsite isänmaa on hänelle aina vain merkinnyt paikkaa, missä on sopivasti voinut kartuttaa omaisuuttaan, tarpeeksi häikäilemättömästi mutta samalla varovaisesti. Sillä hän ei suinkaan halua jakaa isänsä Kustaa-kuninkaan entisen kanslerin Olavi Brömsin kohtaloa, jonka epäselvien tilitysten takia oli ollut poistuttava maasta. Ei, sitä hän ei tahdo. Parempi on pysyä luotettavan neuvonantajan kirjoissa ja koettaa herttua Juhanaa palvelemalla saada itselleen mahdollisimman suuri hyöty.

			Antti-tohtori katsoo Herman Flemingiin ja yhä suurempi epävarmuus valtaa hänet. Heidän kahden tavoitteet tuntuvat olevan saavuttamattoman kaukana toisistaan. Suomalainen ylimys asettaa maansa edun kaiken yläpuolelle eikä koskaan suostuisi houkuttelemaan herttuaa sellaisen politiikan tielle, joka jotenkin saattaisi vaarantaa Suomen asemaa, vaikka hän parhaassa tapauksessa voisikin henkilökohtaisesti saavuttaa taloudellisia voittoja.

			Antti Olavinpoika rypistää harmistuneena otsaansa. Hän tuntee asemansa heikkouden herttuan suomalaisten neuvonantajien rinnalla. Mutta mikä loistava tulevaisuus voisikaan odottaa kunnianhimoista herttuaa ja hänen herttuakuntaansa, jos se laajennettaisiin Suomenlahden toiselle puolelle. Sen sijaan kiinnittävät suomalaiset päähuomionsa edelleenkin itään ja suunnittelevat vain, miten parhaiten voisivat torjua Moskovan mahdolliset hyökkäykset ja rajanloukkaukset.

			Kiusaantuneena Antti Olavinpoika kääntää päätään ja välttää Herman Flemingin katsetta. Miten helppoa olisikaan, jos hän yksin saisi neuvoa nuorta herraansa välittämättä näistä suomalaisista, joille itärajan turvallisuus on kallisarvoisempi asia kuin kulta ja läänitykset.

			»Pysyväinen jalansija Suomenlahden eteläpuolella vahvistaisi herttuakunnan asemaa ja olisi koko Suomelle hyvä tuki Moskovaa vastaan», Herman Fleming sanoo lopulta hitaasti. »Jos Saksalainen ritarikunta suostuu rahalainaa vastaan luovuttamaan linnojaan, kannattaisi Teidän Herttuallisen Armonne ehkä ajatella neuvotteluja maamestarin kanssa, mikäli Hänen Majesteetillaan kuninkaalla ei ole mitään asiaa vastaan», lisää Fleming kiireesti.

			Antti Olavinpoika vilkaisee nopeasti Herman Flemingiin. Voisiko se olla totta, kulkisivatko heidän suunnitelmansa sittenkin samoja teitä. Mutta ei, Fleming asettaa Suomen turvallisuuden kaiken yläpuolelle, kun taas hän… no niin, mitä voitiin odottaa kavalluksien takia maasta paenneen kanslerin pojalta. Mutta yhdentekevää. Pääasia on kuitenkin, että saadaan herttua innostumaan Liivinmaasta ja sen tarjoamista mahdollisuuksista.

			Neuvonantajiensa lähdettyä Juhana istuu vielä myöhään kirjoituspöytänsä ääressä. Hänen edessään on Euroopan kartta ja yhä uudelleen hänen katseensa palaa siinä Suomenlahden molempiin rannikkoihin. Viimeinkin, tätä vain hän on odottanutkin. Tässä on hänen elämänsä tilaisuus. Moskovassa solmitun rauhan jälkeen hän voi nyt täydellä tarmolla kiinnittää katseensa ritarikunnan hallitsemiin maihin ja koettaa rahalainaa vastaan hankkia Liivinmaalta panttilinnoja.

			Saada Tallinna, vanha rikas Tallinna, joka hallitsee koko Suomenlahden kauppaa! Innostuneena nousee Juhana ylös ja kävelee ikkunan luo. Tallinnan tuottamilla tullituloilla vaurastuisi koko herttuakunta ja sen merkitys niin taloudellisessa kuin poliittisessa suhteessa muuttuisi kokonaan. Liivinmaan mahtava hansakaupunki kohottaisi uskomattomalla tavalla Suomen herttuakunnan asemaa ja hänen, Juhanan, nauttima arvonanto nousisi myös ulkovaltojen silmissä.

			Juhana puristaa kädet nyrkkiin ja heilauttaa ylpeästi päätään. Ennen pitkää hänellä on valta sanoa painava sanansa Suomenlahden kaupassa, ennen pitkää on Tallinnan kauppalaivasto purjehtiva hänen herttuallisen lippunsa alla. Silloin ei hän ole enää ainoastaan Suomen herttua, vaan hän edustaa sekä Ruotsin että koko Euroopan silmissä huomattavaa ja arvostettavaa mahtia.

			Suuret suunnitelmat väikkyvät Juhanan ajatuksissa ja hänen kunniaa rakastava mielensä piirtelee yhä rohkeampia kuvia. Tullituloilla voitaisiin ostaa lisää panttilinnoja Liivinmaalta ja laajentaa herttuakuntaa edelleen.

			Mutta Kustaa-kuningas. Juhanan katse synkkenee hetkeksi. Kuningas on vanhetessaan tullut kovin varovaiseksi eikä ollut lainkaan varmaa, että hän tuntisi halua sekaantua Liivinmaan asioihin, joita aina saattaisi seurata sodan vaara ritariston maita ja linnoja itselleen havittelevien valtioiden kesken. Viisainta olisi siis toimia omin päin isän tietämättä hänen puuhistaan mitään, myöhemmin, kun kaikki olisi onnistunut hyvin, antaisi Kustaa-kuningas kyllä siunauksensa hänen menettelylleen.

			Eikä Juhana epäile onnistumistaan. Nuoruuden koko luottavaisuudella hän näkee Suomenlahden eteläpuolella suurten voittojen odottavan häntä, jos hän vain tarttuu hänelle tarjottuun mahdollisuuteen.

			3.

			Ulvilan kuninkaankartanoa on jo kuukausia kunnostettu kiireisesti. Salien seinät on peitetty punaisella ja keltaisella venäläiskankaalla ja kallisarvoisia flanderilaisia taideteoksia on tuotu kotimaisten taulujen ohella. Pöytäkalusto on runsas, vaikkakin se käsittää etupäässä tinaisia lautasia ja kannuja, eikä kukaan halua nyt muistella sitä tosiseikkaa, että se oikeastaan on Kustaa-kuninkaan kirkonryöstöissä lähikirkoilta kruunulle takavarikoitu.

			Talonpojat kantavat keittiöön parhaat hanhensa ja paistinsa vaihtaakseen ne siellä ankaran keittiömestarin silmien alla kiliseviksi kolikoiksi ja liittyvät sitten uteliaina siihen ihmisjoukkoon, joka reunustaa kartanoon johtavaa tietä. Herttua Juhanan on tänään määrä saapua seurueineen, ja kärsivällisesti on väkijoukko odottanut jo tuntikausia nähdäkseen herttuan, jonka komeudesta ja hyvyydestä kaikki ovat kuulleet.

			Juhana on siirtynyt vaunuista lempihevosensa selkään ja ratsastanut viimeiset peninkulmat. Kansan on saatava nähdä hänet ja kättään kohottaen vastaa hän maantien reunalta kuuluviin suosionosoituksiin. Juhana hymyilee ja nyökkää pannen samalla ilolla merkille, miten yhä useammat kasvot alkavat loistaa hänen ratsastaessaan ohi. Heidän on kaikkien ihailtava häntä, hän haluaa niin, ja siksi tervehtii hän väsymättömällä innolla vuoroin oikealle, vuoroin vasemmalle.

			Kansleri Antti Olavinpoika seuraa herransa ilmeitä pieni ivansekainen hymy huulillaan. Herttua haluaa valloittaa, ei kuitenkaan ainoastaan maita ja linnoituksia vaan myös alamaistensa rakkauden.

			Antti Olavinpoika katsoo tarkkaan Juhanaa. Herttua on kaunis ja kun hän hymyilee, on hänessä sellaista ystävällisyyttä ja iloista poikamaisuutta, mikä ei voi jättää ketään kylmäksi. Osaksi se on laskelmallisuutta, Antti-tohtori tietää sen, sillä herttua haluaa nähdä ympärillään vain ihailevia katseita, mutta toisaalta se taas kuuluu osana hänen hilpeään luonteeseensa.

			Ivallinen piirre Antti Olavinpojan suupielissä syvenee. Turhaan herttua näkee vaivaa voittaakseen kaikkialla kansan suosion, sillä mitä merkitseekään rahvaan mielipide politiikassa. Hetkessä voi suurinkin rakkaus vaihtua vihaksi, jos vastapuoli vain osaa kiihottaa sitä oikealla tavalla, ja äsken vielä innokkaasti hurrannut lauma on valmis syytämään karkeita herjauksia. Ei, Antti-tohtori ei välitä kansansuosiosta. Hänen tavoitteilleen ei sillä ole mitään merkitystä ja siksi hän ei välitä siitä.

			Herttuallisen seurueen mukana saapuu myös pormestari Olavi Brun vaimonsa ja Kaarina Hannuntyttären kanssa. Birgitta-rouva on haltioissaan ja lörpöttelee lakkaamatta, mutta Kaarina istuu aivan hiljaa tuskin kuunnellen sisarensa puhetta. Pormestari vilkaisee sivulta päin kälyään ja pelko täyttää hänen mielensä ties miten monennen kerran jo.

			Hän ei pysty suojelemaan Kaarinaa, hän ei voi estää sitä tapahtumasta, mikä tyttöä kenties odottaa. Pormestari pyyhkii hikeä otsaltaan. Kaarina, hänen pieni Kaarinansa, on saava osakseen loistoa, mutta tuleeko hänestä koskaan onnellista? Eräänä päivänä hän on heräävä unesta, joka oli liian ihmeellinen ollakseen totta, ja pystyykö hän silloin kestämään kokemansa pettymyksen?

			Pormestari huokaa. Paljon mieluummin hän olisi nähnyt Kaarinan menevän naimisiin Klaus Antinpoika Vestgöten kanssa, nuoret tuntuivat jo puhuneen asiat selviksi keskenään, mutta herttuan tulo oli muuttanut kaiken.

			Ei sen puoleen, ettei pormestari pitäisi herttuasta ja kunnioittaisi tätä. Hän päinvastoin ymmärtää hyvinkin, miten paljon merkitsee Suomelle, että maalla on herttuan kaltainen ylin hallitusmies, joka vaivojaan säästämättä uurastaa herttuakuntansa puolesta. Hän vain toivoisi, ettei herttua olisi kiinnittänyt huomiotaan juuri Kaarinaan, sillä mitä onkaan se kunnia, joka nyt lankeaa hänen ja hänen talonsa osaksi sen rinnalla, että Kaarina ehkä tulee loppuiäkseen onnettomaksi.

			Ulvilan kuninkaankartanon puistossa tuoksuvat tuomet. Herttuallinen seurue on retkeillyt lähiympäristössä ja palannut sitten takaisin nauttiakseen kartanon ruokapöydän antimia.

			»Tule, Kaarina, mennään katsomaan joutsenlampea puiston taakse», Juhana kuiskaa ja muiden huomaamatta pujahtavat he ulos.

			»Juostaan», ehdottaa Juhana, joka tänään on erikoisen riehakkaalla päällä. Vasta lammen rannalla he pysähtyvät hengästyneinä ja katsovat toisiinsa nauraen.

			»Sinun tukkasi pitäisi aina olla yhtä pörröinen», sanoo Juhana silittäen hiljaa Kaarinan kiharoita. »Näin se on vielä kauniimpi kuin tavallisesti.»

			Kaarina punastuu ja Juhana hymyilee suojelevasti. Miten ujo tyttö onkaan, aivan toisenlainen kuin keimailevat hovineidit.

			Käsi kädessä he kulkevat lammen rantaa ja ihailevat joutsenia, jotka uivat ylpeä pää koholla ja kaula kauniisti kaartuen.

			Lammen toisella puolella kietoo Juhana käsivartensa Kaarinan hartioitten ympäri ja painaa tytön itseään vasten. Kaarina on niin kaunis, niin viehättävä, ja hän rakastaa tyttöä. Koskaan hän ei jätä Kaarinaa, koskaan hän ei anna tätä kellekään toiselle.

			Juhana suutelee Kaarinaa yhä uudelleen ja veri tuntuu syöksyvän hänen päähänsä. Varovaisesti hän avaa Kaarinan kauluksen napit ja vetää sitten puvun alas hartioilta. Kaarinan valkoiset olkapäät huumaavat hänet hetkeksi, mutta sitten hän painaa taas tytön lujasti itseään vasten.

			Ei, hän ei tahdo Kaarinaa vain sen tähden, että hän on Suomen herttua, jolla on valta ottaa, mitä haluaa. Jokainen hovineiti olisi valmis antautumaan hänelle, koska hän on herttua, mutta Kaarinan on tultava hänen itsensä, Juhanan, takia. Siksi Juhana epäröi ja kohottaa Kaarinan kasvot puoleensa.

			»Rakastatko sinä minua, Kaarina?»

			Kaarina nyökkää vakavana ja hänen silmänsä katsovat Juhanaa entistäkin suurempina. Hän ei sano mitään, ei kehota, ei torju, kun Juhana avaa hänen pukunsa ja vetää hänet viereensä nurmikolle.

			»Minä rakastan sinua», kuiskaa Juhana. »En koskaan jätä sinua, vaan pidän sinut aina luonani. Aina, kuuletko.»

			Kaarina hymyilee ja kietoo kätensä Juhanan kaulaan. Aina, hän toistaa mielessään.

			Kohta Ulvilasta Turkuun palattuaan Kaarina muuttaa linnaan asumaan. Hän saa itselleen huoneen Juhanan makuuhuoneen vierestä ja herttua itse kiinnittää hänen vyölleen Turun linnan emännän avaimet. Ei kukaan hoviväestä arvaa, miten Kaarinan sydän pamppailee pelosta hänen ensi päivinä astuessaan rouvaintupaan antamaan määräyksiä, niin ystävällisesti hän puhuttelee kaikkia ja ennen pitkää häviää hänen pelkonsa. Hän saa esiintymiseensä levollisuutta ja arvokkuutta, mikä on aikaisemmin ollut hänelle vierasta, ja huomaamattaan hän ryhdistäytyy usein kulkiessaan linnan saleissa ja pitkissä käytävissä.

